**Először jön Magyarországra a Foster The People**

**Ugye neked is egyből beindul a lábad, ha felcsendül egy buliban a Pumped Up Kicks? Ha igen, akkor neked is ott a helyed július 4-én a Budapest Parkban, ahol Mark Foster és zenekara először menetelnek a budapesti éjszakában indie-diszkó slágereikkel. Mi több, a VOLT karszalaggal érkezők olcsóbban vehetnek majd a helyszínen jegyet.**

A Budapest Park idén sem szerénykedik, ha külföldi előadókról van szó, a visszatérő legendák mellett régóta áhított előadók is tiszteletüket teszik itt, mint az indie bulik elmaradhatatlan előadói, a Foster The People! A VOLTról hazatérő fesztiválozóknak ráadásul nem kell sokáig várniuk a következő fesztiválélményig: július 2-től VOLT karszalaggal a helyszíni jegypénztárban 7999 Ft helyett 6999 Ft-os áron vehetik meg belépőjüket.

A Los Angeles-i zenekar Mark Foster (ének, szintetizátor, zongora, gitár, ütős hangszerek) régi álma volt, aki 18 évesen azért költözött az „angyalok városába”, hogy beindítsa zenei karrierjét. Az áhított karrier azonban még jó pár évet váratott magára, Mark több reklámzenét is írt, miközben sorra gördültek le ujjairól a kísérletező dalok. A Foster The People végül 2009-ben született meg, amikor Markot összehozta az élet Mark Pontiusszal (dob és ütősök), valamint Cubbie Finkkel (basszusgitár). Az átütő siker egy évvel az alakulásuk után érkezett a Pumped Up Kick-szel, ami mára nemcsak, hogy meghozta számukra az első felkéréseket és rajongók millióit vele együtt, de mára igazi indie-himnusz lett.

A dal sikerén felbuzdulva hamarosan sorra érkeztek a meghívások és lassan olyan helyeken debütálhattak élőben, mint a South by the Southwest showcase fesztivál vagy a Coachella, miközben a legnagyobb kiadók keresték a kegyeiket.

Debütáló, Torches című lemezük egyből Grammy jelölést is hozott számukra, ahogy a Pumped Up Kicks is. A Pumped Up Kicks a Billboard Alternative listáján az első, a rock slágerekén a harmadik helyig jutott, ahogy a Top 100-ban is a képzeletbeli dobogó bronz fokáig jutott fel trió.

A zenekar a Torches és a Supermodel című nagylemez után idén áprilisban új háromszámos EP-vel jelentkezett, a III a július 21-én érkező Sacred Hearts Club előfutára, aminek új számait valószínűleg július 4-én az összes slágerükkel együtt mi is élőben hallhatjuk a Budapest Parkban.

Facebook esemény: <https://www.facebook.com/events/1879076962378267/>

Pumped Up Kicks: <https://youtu.be/SDTZ7iX4vTQ>